پایگاه خبری توران : آشیق حوسئین گورولتولو آلقیشلار ایچینده چایخانایا وارید اولدو. او – ایله شین – دئیه، آغ ساققاللارا باش ایدی. سونرا آشیق خئیروللایا یاخینلاشیب – خوش گلدین – دئییب اونا گوله – گوله بیر گؤز ده ووردو. سازینین زیل – بمینی کؤکله ییب حاضیرلاشدی. ایکی آشیق چایخانانین ایکی باشیندا اوز – اوزه دایاندیلار. […]
پایگاه خبری توران : آشیق حوسئین گورولتولو آلقیشلار ایچینده چایخانایا وارید اولدو. او – ایله شین – دئیه، آغ ساققاللارا باش ایدی. سونرا آشیق خئیروللایا یاخینلاشیب – خوش گلدین – دئییب اونا گوله – گوله بیر گؤز ده ووردو. سازینین زیل – بمینی کؤکله ییب حاضیرلاشدی. ایکی آشیق چایخانانین ایکی باشیندا اوز – اوزه دایاندیلار.
آشیق حوسئین سازینا بیر تک میضراب ووراندا بوتون سسلر کسیلدی، داها کیمسه دن بیر جینقیر دا چیخماییردی.
آشیق حوسئین اوزونو آشیق خئیروللایا توتوب – قوناق قارداش! بویور باشلا! – دئیه نده، خئیروللا یوخاری باشدا اوتورموش آشیقلارا باش اییب – اوستادلارین ایجازه سیله – دئیه، میضرابی سیملره توخوندوردو.
خئیروللانین اللری اسیر، اوره یی چیرپینیردی. آشیق حوسئینین مئهریبان باخیشی اونا توختاق وئریردی. خئیروللا دیوانی هاواسینی چالا – چالا سؤزه باشلادی :
مندن سالام اولسون حوسئین جاوانا،
یاییلیب شؤهرتی میله، موغانا،
عزیز اوستاد! نئچه سورغوم وار سانا،
جاواب بویور، ائل سسینی دینله سین.
***
او نه دیر کی، بیلینمزدیر یاراسی؟
او نه دیرکی، هئچ تاپیلماز چاراسی؟
نه قده ردیر یئرله گؤیون آراسی؟
لزگی احمد بو دفتری یازار هئی؟..
خئیروللانین ملاحتلی سسینی دینله ییب، باخیشلار گئت به گئت اونا مئهریبانلاشدی.او، سؤزونو قورتاران کیمی ائحتیراملا آشیق حؤسئینه باش اییب، چکیلیب کناردا دایاندی. آشیق حوسئین سازینی باغرینا باسیب، میضرابینین ریتمی ایله چایخانانین مئیدانینی ووقارلا دولانماغا باشلادی.او گاهدان سازینی چالا – چالا چایخانانین آستاناسینا چیخاندا، باییرا توپلانمیش پرستیشکارلارینین مئریبان باخیشلاریلا آلقیشلانیردی. نهایت گلیب آشاغی باشدا آشیقلارین اؤنونده دایاندی. اونون هر میضرابیلا بوتون باشلار ساغا – سولا هرلنیردی.
بیردن – بیره، ایلدیریم چاخان کیمی چایخانانین فضاسی جینگیلده دی. بو آن تاخچالارا دوزولموش ایستیکانلار لرزه یه دوشوب بیر – بیرینه توخوندولار. اونون سسی گؤی مچیدین کونبزیندن آشیب، تبریزین خیاوانلارینا یاییلدی…
او اوره کدیر بیلینمزدیر یاراسی،
او اؤلومدور هئچ تاپیلماز چاراسی،
دوخسان مین ایل یئرله گؤیون آراسی،
خسته قاسیم بو دفتری پوزار هئی…
آشیق حوسئین سؤزونو قورتاران کیمی گوموش پول چایخانانین اورتاسینا قویولموش سینییه یاغیش کیمی یاغماغا باشلادی. بو آن شمیل بیر اووج اوزه رلییی اوچ دؤنه آشیق حوسئینین باشینا دولاندیریب، توولامانین اودونا آتدی. فیت سسیله گورولتولو آلقیشلار چایخانانی تیتره دیردی. سسلر کسیلمک بیلمیردی، نهایت آشیق حوسئینین الینین ایشاره سیله سسلر کسیلدی. خئیروللا ایکینجی و اوچونجو قیفیلبندینیده اوخویوب، آشیق حوسئیندن جاوابینی آلدی. سونرا نؤوبت حوسئین جاوانا چاتدی…
دئییشمه اوچ ساعاتدان آرتیق داوام ائتدی، هر ایکی آشیق بیر – بیرینین سورغو – سوآلینا لایقینجه جاواب وئردیلر. سؤز گلیب سون مقامینا چاتمیشدی. قهوه چی شمیل یاواش – یاواش تداروک فیکرینده ایدی…
هر زامان آشیق حوسئینین دئییشمه سیندن سونرا، شمیل ارز حئسابینا بوتون موشتریلره شیرین چای پایلاردی. ایندی ده ایستیکانلاری یویوب، الینده قورولاییب، سینییه دوزوردو. شمیل ایشله دییی حالدا دا، بیر آن بئله گؤزونو آشیق حوسئیندن آییرا بیلمیردی. خئیروللا سون قیفیلبندینی بئله باشلادی :
بیر حیکمت گؤرموشم خیالیم چاشیب،
هوش باشیمدان گئدیب، دیلیم دولاشیب
شاهین قوللوغوندا بیر قول ایله شیب
بدن بیردیر، ال – آیاغی یئددیدیر؟
خئیروللا سؤزونو قورتاران کیمی یئنه باش اییب کنارا چکیلدی. آشیق حوسئین سازینی چالا – چالا مئیدانی بیر دؤوره گزیب، گلیب دایاندی. او، قیفیلبنده جاواب وئرمه ییب، بیر آزدان دوباره مئیدانی دولانماغا باشلادی. بو ایش قئیری – عادی بیر حرکت اولسادا، هئچ کسین دیققتینی اؤزونه جلب ائتمه دی. اوچونجو دؤورو ده قورتاریب سؤزه باشلامادی. یاواش – یاواش باخیشلاردا بیر نییارانلیق یاراندی. بیردن قهوه چینین الیندن بیر ایستیکان یئره دوشوب، چیلیک – چیلیک اولدو…
خئیروللا باشینی آشاغی سالیب، خیالا دالمیشدی:
« بلکه قیفیلبندین جاوابی قاغامین یادیندان چیخیب؟! یوخ! بو اصلن اولان ایش دئییل، او یقین بیله – بیله جاواب وئرمکدن بویون قاچیریر » دئدی.
خئیروللانین گؤزلری دولدو، اوره یی قوش کیمی چیرپینماغا باشلادی.
بیر نئچه نفر آیاغا قالخیب، سیغار یاندیریب، چایخانادان باییرا چیخدیلار. بیردن چایخانانین قاباغینداکی ایزدیحام دنیز کیمی چالخالانیب، بیر الی آغاجلی جاوان ائشییه توللاندی. او، سؤیوش وئره – وئره ایچه ری گیریب، خئیروللایا طرف یویوردو. آشیق حوسئین جلد اونو قوجاقلاییب، آغاجینی الیندن آلدی. جاوان اوغلان جاوان اوغلان باشینی حوسئینین سینه سینه سؤیکه ییب، هؤنکور – هؤنکور آغلاماغا باشلادی. هامی چاخناشدی. عابباس بالابانچی تئز خئیروللانی آرادان چیخارتدی.بیردن آشیق حوسئین اوجا سسله سؤزه باشلادی:
– قارداشلار! قارداشلار! بیر منه ایجازه وئرین. منیم عزیزلریم! بورا صنت مئیدانیدیر، سؤزه سؤزله جاواب وئرمک لازیمدیر. بیر دایانین! خئیروللا منیم اؤز بالام کیمیدیر، بوندان علاوه، او منیم نئچه ایل شاگیردیم اولوب. من قاراداغین بئله بیر صنتکار یئتیردییینه فخر ائدیرم.
بیر آن های – کوی سایخاشلاندی.
آشیق حوسئین – منیم حئسابیما هامییا شیرین چای وئرین – علاوه ائتدی. قهوه چی شمیل دیزلرینی قوجاقلاییب، باشینی دیوارا سؤیکه میشدی…
***
بوتون دوکان – بازار باغلانمیشدی. گئجه دن بیر نئچه ساعات کئچسه ده، هله ده حتم کاروانساراسیندا بیرجه نفر بئله یاتمامیشدی.
بوتون موسافیرلر خئیروللانین اوتاغینا توپلاشیب، اونون صنتکارلیغیندان، اونون شؤهرتینین بوتون تبریزه یاییلماسیندان سؤز آچمیشدیلار…
خئیروللا ایسه چایخانادان چیخدیقدان بری داغینیق فیکیرلرله سیغاری سیغارلا یاندیرمیشدی.
بیردن کاروانسارانین قاپیسی تاققا – تاق چالیندی. بیر آندان آشیق حوسئین الینده بیر دولو دسمال قاپینی آچیب ایچری گیرنده، هامی بیرلیکده آیاغا قالخدیلار. خئیروللا آشیق حوسئینین الینی اؤپمک ایسته یه نده حوسئین اونا مانع اولدو.
ایکی صنتکار بیر – بیرینی باغرینا باسدیلار… .
تهیه و تنظیم: الهام عبادی ( دبیر سرویس تورکی )
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab unk azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab unk azb_Arab azb_Arab azb_Arab azb_Arab azb_Arab pes_Arab